Koulukadun ja Kahilanniemen hyvinvointiasemien asiointipalvelupisteet sulkeutuvat 15.9. lähtien

Koulukadun ja Kahilanniemen hyvinvointiasemien asiakaspalvelun tukena toimineet asiointipalvelupisteet ovat viimeistä päivää avoinna 12.9.2025.

Kiireetön vastaanottotoiminta jatkuu Koulukadun ja Kahilanniemen hyvinvointiasemilla ennallaan.

Ensisijaisesti terveysasioissa asiakkaita palvelee hyvinvointiasemien puhelinpalvelu 05 352 7260 (ma–pe klo 7–20). Hyvinvointiasemien puhelinpalvelussa tehdään hoidon tarpeen arviointi ja annetaan itsehoito-ohjeita tai tarvittaessa varataan aika ammattilaiselle.

– Siirtämällä hoitajan työpanoksen hoitotoimenpiteisiin ja potilasvastaanottoon voimme paremmin vastata asiakkaidemme tarpeisiin ja tarjota apua juuri siellä, missä sitä eniten tarvitaan, kertoo palveluesihenkilö Katariina Tuuliainen.
– Hyvinvointiasemien puhelinpalvelu ja digitaaliset kanavat, kuten Oma Ekhva, tarjoavat joustavia tapoja hoitaa asioita. Lisäksi hoitajan ajanvaraukseton vastaanotto palvelee edelleen tuttuun tapaan. Tavoitteenamme on varmistaa, että jokainen saa tarvitsemansa avun oikeaan aikaan ja oikeassa paikassa.

Oma Ekhvan kautta hoidat asioitasi ajasta ja paikasta riippumatta

Useasti asiointi hoituu kotoa käsin myös digitaalisessa palvelussamme Oma Ekhvassa. Oma Ekhvassa voi asioida terveyteen, hyvinvointiin ja turvallisuuteen liittyvissä asioissa, ja asioinnin voi tehdä myös läheisen puolesta. Suurin osa palveluista on käytössä 24/7. Osa palveluista on käytettävissä myös ilman tunnistautumista.

Hoitajan ajanvaraukseton vastaanotto auttaa lyhyissä hoitotoimenpiteissä

Lyhyissä hoitotoimenpiteissä voi edelleen asioida Koulukadun ja Kahilanniemen hyvinvointiasemilla ilman ajanvarausta arkipäivisin ma-to klo 8.30–14 ja pe klo 8.30–13. Pohjolankadun hyvinvointiasemalla on vain ajanvarauksellista toimintaa.

Hoitajan ajanvarauksettoman vastaanoton (walk-in) kesto on noin 10 minuuttia asiakasta kohden, ja se on tarkoitettu lyhyille hoitotoimenpiteille. Päivystyksellisiä asioita ei niillä hoideta. Asiakkaat otetaan vastaan saapumisjärjestyksessä. Ajoittain voi esiintyä ruuhkautumista. Sairaanhoitajan ajanvarauksettomalle vastaanotolle voi tulla ilman ajanvarausta, kun asiana on mm.

yksittäiset rokotukset (Covid19-rokotukset vain ajanvarauksella)

punkin poistot

yksittäiset injektiot

korvahuuhtelut (Huomaa: Laita pehmittävät korvatipat etukäteen.)

ompeleen tai hakasten poistot (rajatusti).

Tietoa myös muiden hyvinvointiasemien hoitajan ajanvarauksettoman vastaanoton palveluajoista näet hyvinvointiasemat-nettisivultamme.

Lisätietoja:

Katariina Tuuliainen, palveluesihenkilö, perusterveydenhuolto, puh. 040 651 3750, katariina.tuuliainen@ekhva.fi

Eija-Liisa Vikström, palvelupäällikkö, puh. 040 670 6241, eija-liisa.vikstrom@ekhva.fi